《送修撰杨寿夫致政归乡》
明代·杨荣

蓐收司令大火流，金井凉生梧叶秋。玉堂词客叹衰老，振袂翩然思退休。

封章晓上五云里，恩命旋颁倍忻喜。香飘紫殿拜龙颜，日转西清别知己。

顾予同邑又同窗，少小论交情谊长。一从筮仕列中禁，南北迢迢天一方。

君从泮水歌芹藻，化雨春风起枯槁。乌纱白发三十春，一榻寒毡𩓑终老。

几回受命司文衡，南宫藩省推公平。由兹荐剡上天阙，擢任词垣沾宠荣。

先皇龙驭升天后，国史恭修喜承诏。书成进入蓬莱宫，圣德神功永垂耀。

褒升华秩锡琼筵，更颁兽锦宫袍鲜。老成效用方自此，如何拂袖翻归田。

今晨酌酒送君去，行色匆匆留不住。自是平生泉石心，不辞万里关山路。

到家想值秋暮时，篱边黄菊犹芳菲。亲朋欢会如相问，为说南还今可期。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。